Ο **Κώστας Καϊάφας** (Λευκωσία, 22 Σεπτεμβρίου 1974) είναι Κύπριος πρώην διεθνής ποδοσφαιριστής που αγωνιζόταν στον χώρο της μεσαίας γραμμής και νυν επαγγελματίας προπονητής. Ως ποδοσφαιριστής αγωνίστηκε σχεδόν αποκλειστικά στην Ομόνοια, ολοκληρώνοντας τη σταδιοδρομία του στην Αλκή Λάρνακας. Μετά την απόσυρσή του από την ενεργό δράση ακολουθεί προπονητική καριέρα έχοντας περάσει από τους πάγκους διαφόρων συλλόγων της Α΄ Κατηγορίας (Αλκή, Ομόνοια, Άρης Λεμεσού και Ερμής Αραδίππου). Από τον Νοέμβριο του 2020 βρίσκεται στην τεχνική ηγεσία της ΕΝ.Α.Δ. Πόλης Χρυσοχούς.

Ποδοσφαιρική καριέρα
--------------------

### Σε συλλογικό επίπεδο

Ξεκίνησε τη σταδιοδρομία του από τα τμήματα υποδομής της Ομόνοιας και το καλοκαίρι του 1991 προωθήθηκε στην επαγγελματική ομάδα από τον Βραζιλιάνο προπονητή Γκρατσιάνο Ζακαρέλ, καταγράφοντας και τις πρώτες του συμμετοχές, ενώ την επόμενη σεζόν πανηγύρισε την κατάκτηση του πρωταθλήματος. Στα χρόνια που ακολούθησαν και μετά τις ριζικές ανακατατάξεις στο έμψυχο δυναμικό της ομάδας αναδείχτηκε σε έναν από τους πρωταγωνιστές της, ως μέλος μιας γενιάς νέων παικτών που προέρχονταν από τις ακαδημίες του συλλόγου. 

Παρέμεινε στην Ομόνοια επί 18 συνεχόμενα χρόνια αγωνιζόμενος ως ανασταλτικός και επιθετικός μέσος, διατελώντας αρχηγός της και κερδίζοντας συνολικά 3 πρωταθλήματα, ισάριθμα κύπελλα και τέσσερα σούπερ καπ. Αποχώρησε από την Ομόνοια το 2009 καθώς δεν βρισκόταν στα πλάνα του προπονητή Τάκη Λεμονή και της διοίκησης λόγω υψηλού συμβολαίου. Με τη φανέλα της Ομόνοιας κατέγραψε 498 συμμετοχές σε όλες τις διοργανώσεις και 68 τέρματα.

Ακολούθως επέλεξε να συνεχίσει την καριέρα του στην Αλκή Λάρνακας, η οποία συμμετείχε στο πρωτάθλημα της δεύτερης κατηγορίας, καθώς δεν ήθελε να αγωνιστεί ενάντια στην πρώην ομάδα του ούτε και να σταματήσει το ποδόσφαιρο όπως του είχε προταθεί. Με την Αλκή κατέκτησε την πρώτη του χρονιά το πρωτάθλημα της Β΄ Κατηγορίας συμβάλλοντας τα μέγιστα με 10 γκολ σε 25 συμμετοχές. Παρέμεινε στο ρόστερ της και την επόμενη σεζόν, προτού εν τέλει αποσυρθεί από την ενεργό δράση.

### Εθνική ομάδα

Ο Καϊάφας διετέλεσε επί σειρά ετών στέλεχος του αντιπροσωπευτικού συγκροτήματος της Κύπρου, μετρώντας 22 συμμετοχές από το 1997 μέχρι και το 2004. Πραγματοποίησε το ντεμπούτο του τον Αύγουστο του 1997 σε εκτός έδρας φιλική αναμέτρηση με την Ελλάδα και αγωνίστηκε για τελευταία φορά τον Νοέμβριο του 2004 στην εντός έδρας ήττα με 1-2 από το Ισραήλ για την προκριματική φάση του Παγκοσμίου Κυπέλλου του 2006. Ενδιάμεσα, είχε πετύχει ένα γκολ, σε αγώνα κόντρα στην Αυστρία για τα προκριματικά του Euro 2000.

### Χαρακτηριστικά παιχνιδιού

Ως ποδοσφαιριστής, ο Καϊάφας διακρίθηκε για το δυναμικό του παιχνίδι, την αντοχή, την τεχνική κατάρτιση, την ικανότητά του στην εκτέλεση στημένων φάσεων και την έφεσή του στο σκοράρισμα.

### Περιστατικά εντός γηπέδων

Τον Δεκέμβριο του 2006, στο ισόπαλο ντέρμπι κόντρα στον ΑΠΟΕΛ, το οποίο σημαδεύτηκε από επεισόδια και σοβαρό διαιτητικό λάθος εις βάρος της Ομόνοιας, προέβη σε άσεμνη χειρονομία εναντίον της κερκίδας της αντίπαλης ομάδας, πράξη για την οποία απολογήθηκε. Τη σεζόν 2010/11, σε αναμέτρηση της Αλκής με τον Ερμή Αραδίππου επιτέθηκε εναντίον του διαιτητή με αποτέλεσμα να τιμωρηθεί με πολύμηνο αποκλεισμό από τους αγωνιστικούς χώρους.

Τίτλοι
------

* **3 Πρωταθλήματα Κύπρου:** 1993, 2001, 2003
* **3 Κύπελλα Κύπρου:** 1994, 2000, 2005
* **4 Κυπριακές Ασπίδες:** 1994, 2001, 2003, 2005

Προπονητική καριέρα
-------------------

### Αλκή Λάρνακας

Παρά την ολοκλήρωση της αθλητικής του καριέρας, ο Καϊάφας παρέμεινε στην Αλκή συγκροτώντας μαζί με τον Σέρβο Ραντμίλο Ιβάντσεβιτς, το προπονητικό δίδυμο της ομάδας της Λάρνακας. Παρέμεινε στην τεχνική ηγεσία της Αλκής μέχρι τον Δεκέμβριο του 2012, όταν και υπέβαλε την παραίτησή του εξαιτίας μιας σειράς ανεπιτυχών αποτελεσμάτων. Επέστρεψε στην ομάδα πριν το τέλος της ίδιας σεζόν παίρνοντας τη θέση του, αντικαταστάτη του, Νεόφυτου Λάρκου. Παρόλο που η Αλκή αντιμετώπισε σοβαρά οικονομικά κατά τη σεζόν 2013/14, τα οποία οδήγησαν εν τέλει στη διάλυση της συλλόγου, ο Καϊάφας παρουσίασε ένα αξιοπρεπές - βάσει συνθηκών - σύνολο, αποτελούμενο από γηγενείς ποδοσφαιριστές.

### Στην Ομόνοια

Τον Μάρτιο του 2014 ανακοινώθηκε η πρόσληψή του από την Ομόνοια. Το ντεμπούτο στον πάγκο της ομάδας πραγματοποιήθηκε σε εκτός έδρας αναμέτρηση με τον Ερμή Αραδίππου που έληξε ισόπαλη, ενώ ολοκλήρωσε τη σεζόν μετρώντας 3 νίκες, 5 ισοπαλίες και 4 ήττες μέχρι το τέλος του πρωταθλήματος που βρήκε τους «πράσινους» στην πέμπτη θέση της τελικής κατάταξης.

Την επόμενη σεζόν, πραγματοποίησε με την Ομόνοια αξιοπρεπή πορεία στο Γιουρόπα Λιγκ αποκλείοντας στα προκριματικά τις Μπούντουτσνοστ Ποντγκόριτσα και Μέταλουργκ Σκοπίων προτού αποκλειστεί στον γύρο των πλέι-οφ από την Ντιναμό Μόσχας, μετρώντας συνολικά τρεις νίκες δύο ισοπαλίες και μια ήττα. Επιπλέον, ο αποκλεισμός χρεώθηκε σε μεγάλο βαθμό στη διαιτησία της επαναληπτικής αναμέτρησης με τη ρωσική ομάδα στο ΓΣΠ. Στις εγχώριες διοργανώσεις, υπό τις οδηγίες του Καϊάφα οι «πράσινοι» κατετάγησαν τέταρτοι στο πρωτάθλημα (17 νίκες, 5 ισοπαλίες και 10 ήττες) και έφτασαν μέχρι τα ημιτελικά του κυπέλλου, όπου αποκλείστηκαν από τον μετέπειτα νταμπλούχο ΑΠΟΕΛ.

Κατά την αγωνιστική περίοδο 2015/16, η ομάδα του Καϊάφα προχώρησε μέχρι τον τρίτο προκριματικό γύρο του Γιουρόπα Λιγκ αποκλείοντας τις Ντιναμό Μπατούμι και Γιαγκιελόνια Μπιαουίστοκ, μένοντας εκτός συνέχειας της διοργάνωσης μετά από δύο ισοπαλίες με την Μπρόντμπυ. Στο εγχώριο πρωτάθλημα, η Ομόνοια έμεινε νωρίς μακριά από την κορυφή της βαθμολογίας με αποτέλεσμα την παραίτηση του Καϊάφα τον Νοέμβριο του 2015.

### Μετέπειτα καριέρα

Μετά την αποχώρησή του από την Ομόνοια, ο Καϊάφας ανάλαβε από τον Φεβρουάριο του 2016 μέχρι και την ολοκλήρωση της σεζόν την τεχνική ηγεσία του Άρη Λεμεσού. Τη σεζόν 2016/17 εργάστηκε στη Β΄ Κατηγορία με την ΕΝΠ, αποχωρώντας στα μέσα της χρονιάς. Την επόμενη αγωνιστική περίοδο επέστρεψε στην Α΄ Κατηγορία με τον Ερμή Αραδίππου, τον οποίο ανέλαβε τον Δεκέμβριο του 2017 αντικαθιστώντας τον Γκόραν Μιλόγεβιτς και πραγματοποιώντας αρκετά θετικά αποτελέσματα. Τον Οκτώβριο του 2018 ανακοινώθηκε η λύση της συνεργασίας των δύο πλευρών. Ακολούθησε ένα ολιγόμηνο πέρασμα από την Αλκή Ορόκλινη και από τον Νοέμβριο του 2020 είναι προπονητής της ΕΝ.Α.Δ. Πόλης Χρυσοχούς, η οποία συμμετέχει στο πρωτάθλημα της Γ΄ Κατηγορίας.

Προσωπική ζωή
-------------

Είναι διαζευγμένος και πατέρας παιδιών. Είναι γιος του παλαίμαχου διεθνή ποδοσφαιριστή και κατόχου Χρυσού Παπουτσιού, Σωτήρη Καϊάφα, ο οποίος επίσης αγωνίστηκε στην Ομόνοια και ψηφίστηκε ως ο καλύτερος ποδοσφαιριστής στην ιστορία του κυπριακού ποδοσφαίρου.

Παραπομπές
----------

1. 1 2  «ΝΕΑ ομάδα για Καϊάφα, πήρε τη ΘΕΣΗ πρώην παίκτη ΑΠΟΕΛ, ΑΕΛ και όχι μόνο – Θα είναι… ΣΥΝΕΡΓΑΤΕΣ». *themasports.tothemaonline.com*. Thema Sports. 8 Νοεμβρίου 2020. Ανακτήθηκε στις 27 Απριλίου 2021. [*νεκρός σύνδεσμος*]
2. 1 2 3  ««Κορυφαίοι Ποδοσφαιριστές»: Κώστας Καϊάφας». *omonoiafc.com.cy*. Omonoia FC. 14 Νοεμβρίου 2018. Ανακτήθηκε στις 28 Απριλίου 2021.
3. 1 2  «Κώστας Καϊάφας: Αντίο στο μεγάλο αρχηγό». *Επάγγελμα Ποδοσφαιριστής* (Παγκύπριος Σύνδεσμος Ποδοσφαιριστών) (4): 28-29. 2009. .
4. 1 2 3 4  ««Αν δεν ήταν το Απόλλων-Ομόνοια με τον Χατζηστεφάνου…»». *balla.com.cy*. Balla. 13 Απριλίου 2020. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
5. ↑  «Kώστας Καϊάφας: «Η Ομόνοια μου έδωσε τα πάντα – Δεν έχω ποτέ κανένα παράπονο»». *balla.com.cy*. Balla. 25 Μαΐου 2018. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
6. ↑  «ΚΑΪΑΦΑΣ ΚΩΣΤΑΣ». *omonoiafc.com.cy*. Omonoia FC. Ανακτήθηκε στις 28 Απριλίου 2021.
7. ↑  «Έγινε του «Χ»απέσιη…» (PDF). Ο Φιλελεύθερος. 18 Δεκεμβρίου 2006. Αρχειοθετήθηκε από το πρωτότυπο (PDF) στις 9 Δεκεμβρίου 2016. Ανακτήθηκε στις 28 Απριλίου 2021.
8. ↑  «Όταν οι παίκτες σήκωσαν το μεσαίο δάκτυλο». *reporter.com.cy*. Omada Reporter. 6 Φεβρουαρίου 2017. Ανακτήθηκε στις 28 Απριλίου 2021.
9. ↑  «Τι ΕΙΠΕ για την ΧΕΙΡΟΝΟΜΙΑ προς την κερκίδα του ΑΠΟΕΛ ο ΚΑΪΑΦΑΣ…». *sport-fm.com.cy*. Super Sport FM. 25 Μαΐου 2018. Ανακτήθηκε στις 28 Απριλίου 2021.
10. 1 2 3  «Ομόνοια: Η μεταμόρφωση του Καϊάφα». *kathimerini.com.cy*. Η Καθημερινή. 18 Μαρτίου 2014. Ανακτήθηκε στις 28 Απριλίου 2021.
11. ↑  Αλεξάνδρου, Πολύβιος (29 Απριλίου 2012). «Από τον πάγκο...στο παγκάκι». *sigmalive.com*. SigmaLive. Ανακτήθηκε στις 28 Απριλίου 2021.
12. ↑  Δημητρίου, Κυριάκος (3 Δεκεμβρίου 2012). «Αλκή: Μετά τον Καϊάφα, ο Λίλλης;». *sigmalive.com*. SigmaLive. Ανακτήθηκε στις 28 Απριλίου 2021.
13. ↑  «Αλκή: Παραιτήθηκε ο Καϊάφας, αναλαμβάνει ο Λάρκου». *shootandgoal.com*. Shoot and Goal. 2 Δεκεμβρίου 2012. Αρχειοθετήθηκε από το πρωτότυπο στις 30 Ιουνίου 2013. Ανακτήθηκε στις 28 Απριλίου 2021.
14. ↑  «Αλκή: Λάρκου έφυγε…Καϊάφας επέστρεψε…». *sigmalive.com*. SigmaLive. 9 Απριλίου 2013. Ανακτήθηκε στις 28 Απριλίου 2021.
15. 1 2 3 4 5  «Οι αριθμοί λένε την αλήθεια για τον Καϊάφα». *ekirikas.com*. Εθνικός Κήρυξ. 3 Νοεμβρίου 2015. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
16. ↑  Xarilaou, Xaris (7 Ιανουαρίου 2021). «Cyprus 2013/14». *rsssf.com* (στα Αγγλικά). Rec.Sport.Soccer Statistics Foundation. Ανακτήθηκε στις 28 Απριλίου 2021.
17. ↑  «Η κλοπή του ΓΣΠ». *simerini.sigmalive.com*. Η Σημερινή. 29 Αυγούστου 2014. Ανακτήθηκε στις 28 Απριλίου 2021.
18. ↑  «Ομόνοια: Τέλος και επίσημα ο Καϊάφας». *kathimerini.com.cy*. Η Καθημερινή. 2 Νοεμβρίου 2015. Ανακτήθηκε στις 28 Απριλίου 2021.
19. ↑  «Άρης: Ξεκινά δουλειά ο Καϊάφας». *omada.reporter.com.cy*. Omada Reporter. 8 Φεβρουαρίου 2016. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
20. ↑  «Καϊάφας για διαζύγιο με Άρη». *sigmalive.com*. SigmaLive. 14 Μαΐου 2016. Ανακτήθηκε στις 28 Απριλίου 2021.
21. ↑  «Άρης: Συνεχίζει χωρίς Καϊάφα». *balla.com.cy*. Balla. 13 Μαΐου 2016. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
22. ↑  «ΕΝΠ: Επίσημα βυσσινί ο Καϊάφας!». *balla.com.cy*. Balla. 28 Μαΐου 2016. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
23. ↑  «Επίσημα τέλος ο Καϊάφας από την ΕΝΠ (η επιστολή παραίτησης)». *politis.com.cy*. Πολίτης. 13 Φεβρουαρίου 2017. Ανακτήθηκε στις 28 Απριλίου 2021.
24. ↑  Αντωνίου, Κωνσταντίνος (23 Δεκεμβρίου 2017). «Ο Καϊάφας νέος προπονητής στον Ερμή». *balla.com.cy*. Balla. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
25. ↑  «Επιστροφή στους πάγκους...». *kerkida.net*. Κερκίδα. Ανακτήθηκε στις 28 Απριλίου 2021.
26. ↑  «50% success (Καϊάφας-Ερμής)». *balla.com.cy*. Balla. 22 Απριλίου 2018. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
27. ↑  Κύζας, Γιώργος (21 Οκτωβρίου 2018). «Παρελθόν ο Καϊάφας από τον Ερμή». *alphanews.live*. Alpha News Κύπρου. Ανακτήθηκε στις 28 Απριλίου 2021.
28. ↑  «Και επίσημα στην Αλκή ο Καϊάφας!». *larnakasports.com*. Larnaka Sports. 3 Δεκεμβρίου 2019. Αρχειοθετήθηκε από το πρωτότυπο στις 28 Απριλίου 2021. Ανακτήθηκε στις 28 Απριλίου 2021.
29. ↑  «ΕΞΕΛΙΞΕΙΣ στην Αλκή/ΤΕΛΟΣ ο Καϊάφας». *kerkida.net*. Κερκίδα. 4 Φεβρουαρίου 2020. Ανακτήθηκε στις 28 Απριλίου 2021.
30. ↑  ««Λύγισε» on air ο Καϊάφας – Το συγκινητικό μήνυμα στην πρώην γυναίκα και τα παιδιά του!». *themasports.tothemaonline.com*. Thema Sports. 25 Μαΐου 2018. Ανακτήθηκε στις 28 Απριλίου 2021. [*νεκρός σύνδεσμος*]

Εξωτερικοί σύνδεσμοι
--------------------

* national-football-teams
* Το αντίο του μεγάλου αρχηγού







|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
* Πύλη:Κύπρος
 |

 |